ད་ཞུ་བྱམས་དང་སྙིང་རྗེ་ཆེ། །ཡིད་འཕྲོག་དབང་གི་ལས་མཛད་པ། །ཀུན་གྱི་གཙོ་བོ་རྣམ་ཐོས་སྲས། །འཁོར་གཡོག་མངག་གཞུག་ཕོ་ཉར་བཅས། །སྡེ་དང་དཔུང་བཅས་ཐམས་ཅད་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཧཱུྃ་རི་རྒྱལ་ལྷུན་པོའི་ཕྱང་ཕྱོགས་ན། །ཆོས་སྐྱོང་རྒྱལ་པོ་ངལ་གསོས་པོ། །ས་བདག་དབང་ཕྱུག་གཏེར་གྱི་བདག །ཨིནྡྲ་ནཱི་ལིའི་མདོག་མཚུངས་པ། །འགྲོ་བ་ཀུན་ལ་རྗེས་དགོངས་ཤིང་། །གང་ལ་གང་འདུལ་སྣ་ཚོགས་ཀྱི། །མི་ཟད་རིན་ཆེན་གཏེར་མཛོད་ལ། །མངའ་མཛད་ཐུགས་རྗེ་ཅན་ལ་བསྟོད། །གནོད་སྤྱིན་ནོར་ལྷ་མང་པོ་དང་། །ཀླུ་ཡི་དེད་དཔོན་མཛད་པའི་ཚེ། །གསེར་མདོག་རིན་ཆེན་རྒྱན་གྱིས་སྤྲས། །རིན་ཆེན་ནོར་བུ་འཛིན་ལ་བསྟོད། །མཁའ་འགྲོ་ཀླུ་མོ་བདུད་མོ་སོགས། །དབང་བྱེད་སྡེ་དཔོན་མཛད་པ་ན། །བཻཌཱུརྻ་ལྟར་གཟི་བརྗིད་འབར། །མ་རུང་ཟིལ་གནོན་ཁྱོད་ལ་བསྟོད། །བྱམས་དང་ཐུགས་རྗེ་ཉེར་དགོངས་ནས། །དགའ་ཆེན་གསང་བའི་སྐུར་སྟོན་པ། །དབང་མཛད་པདྨ་རཱ་གའི་མདོག །དགྱེས་མཛད་ཀུན་མཉམ་ཁྱོད་ལ་བསྟོད། །རིན་ཆེན་སེངྒེ་པད་ཟླའི་གདན། །རྗེས་ཆགས་འཕྲོ་འདུ་དམར་པོ་ཡིས། །བརྗིད་པའི་སྐུ་ལ་བསེ་ཁྲབ་གསོལ། །ཡིད་བཞིན་ནོར་བུ་ཀླུབས་ལ་བསྟོད། །ལེ་བརྒན་དར་གྱི་ཅོད་པཎ་བཅིངས། །བརྗིད་པ་སྟག་གི་རྒྱལ་མཚན་དང་། །སྙན་གྲགས་དབང་སྡུད་མདུང་དར་གཡས། །ཁམས་གསུམ་དབང་མཛད་ཁྱེད་ལ་བསྟོད། །ནེའུ་ལེས་དགོས་འདོད་ཆར་འབེབས་ཤིང་། །འགུག་མཛད་ལྕགས་ཀྱུ་གཡོན་ན་བསྣམས། །འོད་ཟེར་དམར་པོའི་འཕྲོ་འདུ་ཡིས། །ཆགས་ཤིང་འགུགས་མཛད་ཁྱེད་ལ་བསྟོད། །རིན་ཆེན་གཏེར་དང་ལོངས་སྤྱོད་བདག །གླིང་བཞི་གླིང་ཕྲན་ལ་དབང་བསྒྱུར། །ལྷ་ཀླུ་མི་དང་མི་མ་ཡིན། །ཁམས་གསུམ་སེམས་ཅན་དབང་བྱེད་པ། །ཁྱེད་ལ་གདུང་བས་གསོལ་བ་འདེབས། །གཏོར་མ་མཆོད་བསྟོད་འདི་བཞེས་ལ། །ཡང་སྤྲུལ་ཕོ་ཉ་ལས་ལ་བྱེད། །བདག་གི་བསམ་པ་ཡིད་བཞིན་སྒྲུབས། །དེང་ནས་ཇི་སྲིད་སངས་རྒྱས་བར། །ཐུགས་ཀྱིས་མི་གཏོང་རྗེས་འཛིན་ཅིང་། །འགྲོ་ཀུན་དབང་དུ་བསྡུ་བ་དང་། །ཅི་འདོད་དངོས་གྲུབ་སྩལ་དུ་གསོལ། །བདག་དང་ཡོན་བདག་ཐམས་ཅད་ཀྱི། །ལོ་ཏོག་འབྲས་སྨིན་ཟས་གོས་དང་། །ཁྱུ་མཆོག་རྟ་དང་མ་ཧེ་སོགས། །རྐང་འགྲོས་ནོར་རྣམས་འཕེལ་བར་མཛོད། །རིགས་བརྒྱུད་འཁོར་འདབ་རྒྱས་པ་དང་། །བཀྲེས་སྐོམ་མུ་གེ་བཟློག་པ་དང་། །ཡམས་ནད་སྡུག་བསྔལ་བསལ་བ་དང་། །དགྲ་བགེགས་ཚར་བཅད་ཞི་བར་མཛོད། །སྲིད་ཞིའི་ཕན་བདེ་འབྱུང་བའི་གཞི། །ཐུབ་པའི་བསྟན་པ་དར་བ་དང་། །དེ་འཛིན་སྐྱོང་བའི་གང་ཟག་རྣམས། །དཔལ་འབྱོར་གྱིས་ཕྱུག་ཞབས་བརྟན་མཛོད། །ཅེས་པ་དང་། ན་མོ་རཏྣ་ཏྲ་ཡཱ་ཡ། དཔལ་གྱི་དཔལ་ཆེན་སྲིད་གསུམ་དཔལ་གྱུར་པ། །ས་བརྒྱད་དབང་ཕྱུག་
་་་་་ཚིག་གཉིས་མ་ཚང་
ལྷ་གཅིག་པོ། །གནོད་སྦྱིན་སྡེ་དཔོན་རྣམ་ཐོས་བུ་ཡི་བུ། །བྱང་ཕྱོགས་སྐྱོང་བའི་རྒྱལ་པོ་རྒྱལ་གྱུར་ཅིག །ཧཱུྃ་སྔོན་ཚེ་རིག་འཛིན་དྲང་སྲོང་ཁྲོས་པ་ལས། །ཐུབ་པའི་སྤྱན་སྔར་ཐུགས་དམ་ཞལ་བཞེས་ནས། །སྨོན་ལམ་དབང་གིས་ནོར་གནས་རྒྱལ་ཆེན་གྱིས། །དམག་དཔོན་དཔའ་བོར་གྱུར་ལ་བདག་བསྟོད་དོ། །རིན་ཆེན་དཔག་མེད་ལྷུན་པོའི་གཙུག་རྒྱན་ནི། །ངོ་མཚར་ཟུར་བཞི་རིམ་གསུམ་ཁང་བརྩེགས་དགུ། །སྣ་ཚོགས་གཏེར་མང་གིས་ཕྱུག་གཞལ་ཡས་སུ། །ཡུམ་སྲས་འཁོར་མང་མཆོག་གིས་བསྐོར་ལ་འདུད། །གཞོན་ནུ་ལྷ་དབང་བརྒྱད་ཀྱི་ཆ་བྱད་ཅན། །རྣམ་དག་རིན་ཆེན་བསེ་ཁྲབ་བསེ་ལྷྭམ་དང་། །བསེ་རྨོག་མཛེས་རྣམས་ཁྲག་ཆེན་གྱིས་སྦགས་པའི། །བསེ་མདུང་འབར་བ་འཛིན་ལ་ཕྱག་འཚལ་ལོ། །ལྷབ་ལྷུབ་ལྷ་རྫས་ན་བཟས་རབ་བརྗིད་ཅིང་། །སྣ་ཚོགས་རྒྱན་རྣམས་ཀྱིས་སྤུད་གཡོ་བ་ཡིས། །རུ་མཚོན་མི་བཟད་དཔུང་མགོ་ལྷག་གེ་བ། །མཐོང་བས་རབ་བརྗིད་ཁྱེད་ལ་ཕྱག་འཚལ་ལོ། །ས་བཅུའི་ལྷ་དབང་ལྷ་ཚོགས་ཀྱིས་བཏུད་ཅིང་། །མ་རུང་ཚར་གཅོད་འཕྲིན་ལས་བཀའ་བསྒོས་མཛད། །གཞན་གྱིས་མི་ཐུབ་གཡུལ་ངོ་ཀུན་ལས་རྒྱལ། །དམག་དཔོན་རྒྱལ་པོ་ཁྱོད་ལ་ཕྱག་འཚལ་ལོ། །མཐུ་སྟོབས་ང་རོ་མི་ཟད་ཕྱོགས་བཅུར་ཡང་། །རོལ་བའི་སྟོབས་འགྱེད་གདུལ་དཀའ་འདུལ་མཛད་པ། །བསྟན་ལ་བག་མེད་སྡང་བར་བཞུགས་རྣམས་ཀྱི། །བདུད་དཔུང་བརླག་པར་མཛད་ལ་ཕྱག་འཚལ་ལོ། །ཐུགས་རྗེ་ཁྲོས་པས་དགྲ་བགེགས་འབུམ་ཕྲག་གི །སྲོག་འཕྲོག་མཆེ་བ་ཟླ་ཚེས་རྣམ་པར་གཙིགས། །སྤྱན་ཟླུམ་དམར་ཟློག་ལྗགས་ཀྱི་གློག་འགྱུར་ཞིང་། །གསང་སྔགས་འབྲུག་སྒྲ་སྒྲོགས་ལ་ཕྱག་འཚལ་ལོ། །ཚོགས་གཉིས་རྫོགས་ལྡན་དགྱེས་པའི་གར་སྟབས་ཅན། །སྲེད་བྲལ་དྲེགས་པས་རབ་མྱུར་དྲག་ཤུལ་འཆང་། །ཡེ་ཤེས་མི་དཔུང་འབར་བའི་གདན་སྡིག་གི །ནག་དཔུང་རྩད་ནས་སྲོག་ལ་ཕྱག་འཚལ་ལོ། །རྡོ་རྗེ་འཛིན་བཀས་རིན་ཆེན་མང་བསྐུལ་ཞིང་། །དེ་ཡིས་མི་བསྲུན་འདུལ་ཕྱིར་ཁྱོད་བསྐུལ་ཏེ། །ཁྱོད་འབངས་གནོད་སྦྱིན་རྡུལ་སྙེད་མཁའ་དཀྲིགས་པ། །དགྲ་སྙིང་ཅིག་ཅར་འབྱོན་ལ་ཕྱག་འཚལ་ལོ། །གང་གི་མཆོད་ཅིང་བཅུད་གསོལ་བགྱིས་ལའང་། །ཞི་རྒྱས་དབང་དྲག་དངོས་གྲུབ་ཀུན་སྟེར་ཅིང་། །སྒྲུབ་པོ་མ་ལུས་བུ་བཞིན་རྗེས་སྐྱོང་བའི། །ཆོས་སྐྱོང་རྒྱལ་པོ་ཁྱོད་ལ་ཕྱག་འཚལ་ལོ། །བསྟན་སྲུང་གནོད་སྦྱིན་དཔའ་བོ་ཀུན་གྱི་རྗེ། །འཇིགས་བྱེད་མདུང་དམར་འཛིན་པ་ཆ་ཙམ་ཞིག །འདིར་བསྟོད་དགེ་བ་གནམ་ལྕགས་འབར་བའི་ལྕེ། །ཞེས་སོགས་ཀྱི་སྒོ་ནས་བསྟོད་ནས། འཕྲིན་ལས་བསྐུལ་བ་ནི། རི་རབ་ལྷུན་པོའི་བྱང་ཕྱོགས་ན། །རིན་ཆེན་དམ་པའི་ཕོ་བྲང་ན། །གནོད་སྦྱིན་དབང་པོ་ལུས་ངན་པོ། །པདྨ་རཱ་ག་ལྟར་དམར་ཞིང་། །བསེ་རྨོག་བསེ་ཁྲབ་བསེ་ལྷྭམ་གསོལ། །འཇིགས་བྲལ་ལེགས་ལྡན་དགྲ་ལ་ཆིབས། །སྤྱན་གཏུམ་མཆེ་བ་རྣམ་པར་གཙིགས། །ལེ་བརྒན་དར་གྱི་ཅོད་པཎ་འཕུར། །ཕྱག་གཡས་རྒྱལ་མཚན་དངོས་གྲུབ་སྩོལ། །དམ་ཉམས་སྙིང་འབྱིན་བསེ་མདུང་བསྣམས། །ཕྱག་གཡོན་ནེའུ་ལེའི་རྐྱལ་པ་དང་། །དབང་སྡུད་ལྕགས་ཀྱུ་འབར་བ་འཛིན། །འཁོར་བཅས་ཐུགས་དམ་དུས་ལ་བབས། །འཕྲིན་ལས་མ་ལུས་སྒྲུབ་བྱེད་པའི། །སྲས་མཆོག་བཞི་དང་གཤེད་མ་བཞི། །སྲས་ཀྱི་ཐུ་བོ་ཛམྦྷ་ལ། །བདུད་ཀྱི་རྒྱལ་པོར་སྐུ་སྤྲུལ་ནས། །སྐུ་ལ་བསེ་ཁྲབ་ཞོལ་ཆེན་གསོལ། །ཕྱག་ན་བསེ་ཡི་མདུང་དམར་ཐོགས། །དགྲ་བོའི་སྲོག་རྩ་དམར་པོ་དྲོངས། །སྡེ་བརྒྱད་གཙོ་བོ་རཱ་ཧུ་ལ། །འཇིག་རྟེན་འཇིགས་མཛད་མཆེ་བ་ཅན། །ཆུ་སྲིན་རྒྱལ་མཚན་མདའ་གཞུ་འཛིན། །བསྟན་པའི་དགྲ་བོ་མྱུར་དུ་སྒྲོལ། །བདུད་འདུལ་གནོད་སྦྱིན་ཀུ་བཻ་ར། །མདོག་ནག་བེར་ཆེན་སྤྲིན་ལྟར་གཏིབས། །ལག་ན་བསེ་མདུང་དམར་པོ་འཛིན། །བསྟན་པའི་དགྲ་བོ་མྱུར་དུ་སྒྲོལ། །དུས་མཚན་ནག་མོ་སྲོག་གི་གཤེད། །ཁྲོ་གཏུམ་ཤིན་ཏུ་འཇིགས་པའི་གཟུགས། །བེ་ཅོན་འབར་བ་ཕྱག་ན་བསྣམས། །དགྲ་བགེགས་ཁུག་དྲོངས་སྙིང་ལ་རོལ། །དྲེགས་པ་དྲེད་སྣ་བ་དན་འཕྱར། །བུམ་སྣ་དྲེགས་པ་མདུང་དམར་ཐོགས། །སྣ་འཕྱང་དྲེགས་པ་རྒྱལ་མཚན་འཛིན། །སྣ་ཆེན་དྲེགས་པ་དར་མདུང་བསྣམས། །མ་ར་ཡ་ཛ་སྲོག་གི་གཤེད། །མྱོས་བྱེད་འབར་བ་འཇིག་པའི་སྐུ། །མ་རུང་རྩེ་ནི་ཁྲོ་ཞིང་རྔམ། །རལ་པ་ཚར་དགུ་དགྲ་སྙིང་འབྱིན། །སྐུ་མདོག་དམར་ནག་ཐུན་ཁྲག་དང་། །མཚོན་ཆ་འབར་བ་ཕྱག་ན་བསྣམས། །གཤེད་མ་ཆེན་པོ་ཁྱོད་བཞི་ཡང་། །ལས་ཀྱི་གཤིན་རྗེ་འཁོར་བཅས་ཀྱིས། །བདག་ལ་སྡང་བའི་དགྲ་བོ་དང་། །འཁོར་ལ་གནོད་པའི་འབྱུང་པོ་དང་། །བླ་མའི་སྐུ་དགྲ་སེམས་ཅན་འཚེ། །བསྟན་པ་བཤིག་དང་དཀོན་མཆོག་སྨོད། །མདོར་ན་ལོག་པར་ཞུགས་པ་རྣམས། །ཟུང་ཤིག་ཆིངས་ཤིག་རྣམ་པར་སྡོམས། །ཁུག་ཅིག་དྲོངས་ཤིག་དབང་དུ་བསྡུས། །སོད་ཅིག་སྐྲོད་ཅིག་རིངས་པར་གྱིས། །ཆོད་ཅིག་ནོན་ཅིག་ཁུག་པར་གྱིས། །ཐུལ་ཅིག་ཆོམས་ཤིག་རྣམ་པར་ཤིག །རྡུལ་ཕྲན་ཙམ་ཡང་མེད་པར་གྱིས། །བསྟན་པ་བསྲུང་བའི་ལས་འདི་སྒྲུབས། །བཅོལ་པའི་ཕྲིན་ལས་གྲུབ་པར་མཛོད། །གཞན་ཡང་བདག་ཅག་འཁོར་བཅས་ཀྱི། །སྡིག་སྒྲིབ་ནད་གདོན་བར་ཆད་དང་། །བྱུར་དང་སྐལ་བ་ངན་པ་སོགས། །མི་མཐུན་ཕྱོགས་ཀུན་ཞི་བར་མཛོད། །གསང་བའི་ཡུམ་ཆེན་མཆེད་བཞི་དང་། །ལྷ་དང་ལྷ་མིན་ཀླུ་དབང་དང་། །མི་དང་མི་མཐུན་འབྱུང་པོའི་ཚོགས། །ཐམས་ཅད་དབང་དུ་བསྡུ་བར་མཛོད། །ཁྱད་པར་ལས་སྒྲུབ་གནོད་སྦྱིན་བརྒྱད། །ནོར་བདག་ཀླུ་ཆེན་བརྒྱད་རྣམས་ཀྱི། །ཚེ་དང་བསོད་ནམས་དཔལ་འབྱོར་རྣམས། །འཁོར་དང་ལོངས་སྤྱོད་རྒྱས་པར་མཛོད། །མཐུ་སྟོབས་རྫུ་འཕྲུལ་ཆེར་ལྡན་པའི། །གནོད་སྦྱིན་དེད་དཔོན་འཁོར་བཅས་ཀྱི། །བདག་ཅག་འཁོར་དང་བཅས་རྣམས་ཀྱི། །བསམ་པ་ཡིད་བཞིན་འགྲུབ་པར་མཛོད། །འགྲོ་ལ་ཕན་བདེ་མ་ལུས་བསྐྱེད་པའི་རྒྱུ།
་་་་་ཤླཽ་ཀ་རེའི་མཚམས་སུ་གཡོན་དྲིལ་བུ་གསིལ་ཞིང་། གཡས་རྡོ་རྗེ་དང་བཅས་པས་མེ་ཏོག་འཐོར།
།ཐུབ་བསྟན་སྐྱོན་མེད་ཡུན་རིང་གནས་པ་དང་། །དེ་འཛིན་གང་ཟག་མཆོག་རྣམས་ཆོས་འཕེལ་ཞིང་། །ཆོས་ཀྱི་བར་ཆད་མ་ལུས་ཞི་བར་མཛོད། །སྐྱབས་མཆོག་རིན་ཆེན་གསུམ་གྱི་བདེན་པ་དང་། །རྒྱལ་ཆེན་འཁོར་དང་བཅས་པའི་མཐུ་སྟོབས་དང་། །ཆོས་དབྱིངས་རྣམ་དག་བདེན་པའི་བྱིན་བརླབས་ཀྱིས། །བདག་གི་འཕྲིན་ལས་བཅོལ་བ་འགྲུབ་པར་མཛོད། །རྒྱལ་མཚན་རྩེ་མོའི་དབང་གི་རྒྱལ་པོ་ལྟར། །ཞེས་སོགས་བཀྲ་ཤིས་རྒྱས་པ་བརྗོད། བཻ྅། གསོལ་ལོ། །མཆོད་དོ། །རྒྱལ་པོ་ཆེན་པོ་ནས། སྟོང་གྲོགས་རྒྱ་ཆེན་པོ་མཛད་དུ་གསོལ། བར་གོང་བཞིན་མེ་ཏོག་དམར་པོའམ། འབྲུ་དམར་རྟེན་ལ་གཏོར། རྡོ་རྗེ་སེམས་དཔའི་ཡིག་བརྒྱ་གསུམ། མ་འབྱོར་པ་དང་ཉམས་པ་དང་། །གང་ཡང་བདག་རྨོངས་བློ་ཡིས་ནི། །བགྱིས་པ་དང་ནི་བགྱིད་སྩལ་བ། །དེ་ཀུན་མགོན་པོས་བཟོད་པར་མཛོད། །བདག་དང་འགྲོ་ལ་ཐུགས་བརྩེའི་ཕྱིར། །ཉིད་ཀྱི་རྫུ་འཕྲུལ་མཐུ་ཡིས་ནི། །ཇི་སྲིད་མཆོད་པ་བདག་འབུལ་ན། །དེ་སྲིད་རྒྱལ་པོ་ཆེན་པོ་རྣམ་ཐོས་སྲས་འཁོར་དང་བཅས་པ་ཐམས་ཅད་སྐུའི་རྟེན་རྣམས་ལ་བརྟན་པར་བཞུགས་སུ་གསོལ། ཨོཾ་སུ་པྲ་ཏིཥྛ་བཛྲེ་སྭཱཧཱ། ནོར་ལྷ་སྒོ་བསྡམ་བྱ་བ་ཡིན་པས་རྣམ་པ་ཀུན་ཏུ་གཏོར་མ་ཕྱིར་འབུལ་བ་དང་གཤེགས་གསོལ་མི་བྱ་གསུངས། རྟེན་རྣམས་ལ་མེ་ཏོག་གཏོར། དགེ་བ་འདི་ཡིས་མྱུར་དུ་བདག །ཡི་དམ་ཆོས་སྐྱོང་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །ཅེས་བརྗོད། དགེ་བ་བསྔོའོ། །ཆེ་བའི་ཆེ་མཆོག་སོགས་བཀྲ་ཤིས་བྱའོ། །འདི་ནི་ཅུང་རྒྱས་པའི་ལུགས་ཡིན། བསྡུ་ན། གཏོར་མ་གྲུ་གསུམ་ཆེ་ཆུང་གཉིས་ཟས་སྣས་བསྐོར། ཆུ་གཉིས་ཉེར་མཆོད་ལྔ་བཤམས། དཀོན་མཆོག་ལ་སྐྱབས་སེམས་ཅན་དོན། །འཇིགས་བྱེད་མདུང་དམར་ཅན་མཉེས་བྱ། །བདག་ཉིད་གསང་བདག་གོས་སྔོན་མདུན། །པད་ཉི་སེང་ཁྲིར་རྒྱལ་ཆེན་དམར། །གཡས་ན་སྟག་རྒྱལ་མདུང་དམར་འཛིན། །གཡོན་ན་ལྕགས་ཀྱུ་ནེའུ་ལེ་བསྣམས། །བསེ་རྨོག་བསེ་ཁྲབ་འོད་དམར་ཅན། །ཁྲོ་ཆགས་བརྗིད་འགྱིང་ཚུལ་དུ་བཞུགས། །གཡོན་དུ་ལས་མཁན་རང་འདྲ་བ། །མདུང་དམར་ཤེལ་གྱི་མཆོད་རྟེན་འཛིན། །བཀའ་འཁོར་བསམ་ཡས་མངོན་སུམ་ལྟར། །དམ་ཡེ་དབྱེར་མེད་བཞུགས་པར་གྱུར། །བཻ྅། གསོལ་ལོ་མཆོད་དོ་རྒྱལ་པོ་ཆེ། །མདུང་དམར་ཅན་གྱི་ཐུགས་བསྐྱེད་ལྟར། །མཆོད་གཏོར་ལྷ་རྫས་རང་བཞིན་དུ། །བྱིན་བརླབས་ཉིད་ཀྱི་ཐུགས་རྗེས་བཞེས། །ཉམས་ཆགས་ཐམས་ཅད་མཐོལ་ལོ་བཤགས། །སྐུ་གསུང་ཐུགས་ཡོན་འཕྲིན་ལས་བསྟོད། །ཞི་རྒྱས་དབང་དྲག་ལས་ཀུན་མཛོད། །བསྟན་འགྲོའི་དོན་ཆེན་བསྒྲུབ་བྱའི་ཕྱིར། །རྒྱལ་དང་དེ་སྲས་ཐུགས་སྨོན་ཀུན། །བདག་ཉིད་མྱུར་འགྲུབ་འཕྲིན་ལས་མཛོད། །དགེ་དེས་རྗེས་ཆགས་དཔའ་བོ་ཆེ། །གསུང་གི་རྡོ་རྗེར་བདག་གྱུར་ཅིག །ཅེས་སོ། །ཅེས་གློ་བོ་སྨོན་ཐང་རྒྱལ་ཁབ་ཆེན་པོའི་མ་ཧཱ་རཱ་ཛ་ཨ་ཧཾ་ཝ་ཤཾ་ཛ་ཡ་བཛྲ་ས་བ་སྲས་ཀྱི་ཐུགས་དམ་རྟེན་དུ་མདུང་དམར་ཕྱག་མཚན་བཞི་པའི་འབུར་སྐུ་གཟུངས་རབ་གནས་ཅན་ཕུལ་དུས་ས་སྐྱ་པ་ཀུན་བློས་ཨ་ཧཾ་ཡབ་ཆེན་ཉིད་ཀྱི་བཞེད་སྐོང་དུ་བཀོད་པའོ།།